เอกสารแนบ 3 อื่นๆ

1. รายงานคณะกรรมการตรวจสอบ

รายงานคณะกรรมการตรวจสอบ

ที่ประชุมคณะกรรมการ บริษัท ภัทรลิสซิ่ง จำกัด (มหาชน) ในการประชุมครั้งที่ 6 /2542 เมื่อวันที่
28 พฤศจิกายน 2542
ได้มีมติแต่งตั้งคณะกรรมการตรวจสอบที่มีคุณสมบัติตามที่ตลาดหลักทรัพย์ฯกำหนด ประกอบด้วย
รองศาสตราจารย์ เชาวลีย์ พงศ์ผาติโรจน์ เป็นประธานคณะกรรมการตรวจสอบ นายพูลพิพัฒน์
อังยุรีกุล และนายอาภัสสร บุนนาค เป็นกรรมการตรวจสอบ

ในรอบปี 2544 ที่ผ่านมา คณะกรรมการตรวจสอบได้ จัดให้มีการประชุมทั้งสิ้น 5 ครั้ง
และได้มีการดำเนินงานในเรื่องต่างๆ ดังต่อไปนี้

1.  พิจารณาทบทวนระเบียบการปฏิบัติงานภายในของบริษัทเพื่อให้การดำเนินงานของบริษัทฯ
    มีความรัดกุมและมีประสิทธิภาพมากยิ่งขึ้น

2.  พิจารณาสอบทานงบการเงินรายไตรมาสและงบการเงินประจำปี 2544

3.  ประชุมร่วมกับผู้สอบบัญชีรับอนุญาตเป็นจำนวน 2 ครั้ง
    โดยได้รับทราบถึงการประเมินความเสี่ยงและประสิทธิภาพการควบคุมภายใน
    รวมทั้งการฟังการชี้แจงและซักถามผู้สอบบัญชีถึงปัญหาและประเด็นสำคัญจากการตรวจสอบเพื่อให้งบการเงินของบริษัทฯ
    ถูกต้องตามที่ควรและเป็นไปตามมาตรฐานการบัญชีที่รับรองทั่วไป

4.  ประชุมร่วมกับเจ้าหน้าที่สำนักตรวจสอบภายในจำนวน 3 ครั้งโดยได้รับฟังถึงผลการตรวจสอบ
    การสอบทานระบบการควบคุมภายในแผนการตรวจสอบของสำนักตรวจสอบภายในของบริษัท ฯ

5.  ประชุมร่วมกับฝ่ายจัดการเพื่อรับทราบถึงสถานะของลูกหนี้
    การตั้งค่าเผื่อหนี้สงสัยจะสูญโดยประมาณที่อาจจะเกิดจากการเรียกเก็บเงินจากลูกหนี้ไม่ได้และขั้นตอนในการติดตามหนี้ที่ค้างชำระ
    พร้อมทั้งได้มีข้อเสนอแนะให้กับฝ่ายจัดการในการแก้ไขลูกหนี้ค้างชำระ

คณะกรรมการตรวจสอบได้พิจารณาแล้วเห็นว่า บริษัทฯ มีระบบการควบคุมภายในอยู่ในเกณฑ์ดี
ไม่มีข้อบกร่องที่เป็นสาระสำคัญ และงบการเงินของบริษัทฯได้จัดทำขึ้นตามหลักการบัญชีที่รับรองทั่วไป

นอกจากนี้คณะกรรมการตรวจสอบ ไม่มีความเห็นที่แตกต่างจากคณะกรรมการบริษัท และผู้สอบบัญชี
เกี่ยวกับการทำรายการระหว่างกันของบริษัท
กับบริษัทที่เกี่ยวข้องกันหรือบุคคลที่อาจมีความขัดแย้งทางผลประโยชน์
โดยรายการระหว่างกันที่เกิดขึ้นนั้น เป็นการทำรายการเช่นเดียวกับรายการที่ทำกับธุรกิจทั่วไป
ซึ่งบริษัทได้เปิดเผยไว้ในหมายเหตุประกอบงบการเงินแล้ว

คณะกรรมการตรวจสอบได้พิจารณาเสนอแต่งตั้งผู้สอบบัญชีรับอนุญาตและค่าตอบแทน
โดยคณะกรรมการตรวจสอบได้เสนอต่อคณะกรรมการบริษัท แต่งตั้ง นายวิเชียร ธรรมตระกูล
และ/หรือ นางสุดจิตร์ บุญประกอบ และ/หรือ นางสาววิภา จินดานุวัฒน์
ผู้สอบบัญชีรับอนุญาตจากบริษัทสำนักงานเอสจีวี ณ ถลาง จำกัด เป็นผู้สอบบัญชีบริษัทประจำปี 2545

(รองศาสตราจารย์เชาวลีย์ พงศ์ผาติโรจน์)

ประธานคณะกรรมการตรวจสอบ

2. ข้อเสนอแนะของผู้สอบบัญชี

วันที่ 30 พฤศจิกายน 2544

เรื่อง ข้อเสนอแนะเกี่ยวกับการปรับปรุงแก้ไขจุดอ่อนของ

การควบคุมภายในทางด้านบัญชี

เรียน กรรมการผู้จัดการ

บริษัท ภัทรลิสซิ่ง จำกัด (มหาชน)

ตามที่สำนักงานได้ตรวจสอบงบการเงินของบริษัทภัทรลิสซิ่ง จำกัด (มหาชน) สำหรับปีสิ้นสุดวันที่ 30
กันยายน 2544 และได้เสนอรายงานการตรวจสอบลงวันที่ 31 ตุลาคม 2544 ไปแล้วนั้น
สำนักงานขอเรียนว่าในการตรวจสอบงบการเงินดังกล่าวตามมาตรฐานการสอบบัญชีที่รับรองทั่วไป
เพื่อแสดงให้เห็นว่างบการเงินนั้นแสดงฐานะการเงิน
ผลการดำเนินงานและกระแสเงินสดโดยถูกต้องตามที่ควรในสาระสำคัญตามหลักการบัญชีที่รับรองทั่วไปนั้น
สำนักงานได้ศึกษาและประเมินประสิทธิภาพระบบการควบคุมภายในด้านบัญชีของบริษัทเพื่อประโยชน์ในการกำหนดขอบเขต
วิธีทดสอบและระยะเวลาที่จะใช้ในการตรวจสอบ
สำนักงานไม่พบข้อบกพร่องของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่อการแสดงความเห็นต่องบการเงินสำหรับปีสิ้นสุดวันที่
30 กันยายน 2544 สำนักงานขอเรียนว่าในการตรวจสอบบัญชีสำนักงานไม่ได้ตรวจสอบทุกรายการ
หากแต่ใช้วิธีการทดสอบเท่านั้น นอกจากนี้
การศึกษาและการประเมินประสิทธิภาพระบบการควบคุมภายในด้านบัญชีมีวัตถุประสงค์เพียงเพื่อประโยชน์ในการสอบบัญชีดังที่กล่าวไว้ข้างต้น
ดังนั้น จึงไม่อาจชี้ให้เห็นถึงข้อบกพร่องทั้งหมดที่อาจมีอยู่ในระบบการควบคุมภายในได้

สำนักงานขอขอบคุณที่เจ้าหน้าที่ของบริษัทที่ได้ให้ความร่วมมือในการตรวจสอบบัญชีของบริษัทเป็นอย่างดี

ขอแสดงความนับถือ

บริษัท สำนักงาน เอสจีวี ณ ถลาง จำกัด

(นายวิเชียร ธรรมตระกูล)

กรรมการบริหาร